মুসা ইবনে উকবা

**আবু মুহাম্মদ মুসা ইবনু উকবা ইবনু আবী ‘ইয়্যাশ আল-কুরাশি** () মদিনায় জন্মগ্রহণ করেন এবং সেখানেই ১৪১ হিজরি সালে ইন্তিকাল করেন। তিনি একজন সিরাহ ও মাগাযি বিশেষজ্ঞ ছিলেন এবং হাদিসের বিশ্বস্ত রাবি হিসেবে গণ্য হতেন। তিনি মূসা ইবনে উকবা নামেই লোক সমাজে অধিক পরিচিত ছিলেন। তিনি ছিলেন একজন প্রাথমিক যুগের মদিনাবাসী ইতিহাসবিদ ও হাদিস বিশারদ। তিনি ইবনে শিহাব আল-জুহরি-এর শাগরেদ ছিলেন এবং যুবায়ের পরিবারে দাস হিসেবে যুক্ত ছিলেন। ইমাম মালিক তাঁর থেকে এই জ্ঞানে শিক্ষা গ্রহণ করেন এবং তাঁর ব্যাপারে উচ্চ প্রশংসা করেন। তিনি মাগাযির তথা রাসূলুল্লাহর অংশগ্রহণকৃত সামরিক অভিযানসমূহ বিষয়ে একজন বিশেষজ্ঞ হিসেবে সুপরিচিত ছিলেন। তিনি বিশেষত প্রথম সীরাত হিসাবে স্বীকৃত কিতাব আল-মাগাজি লেখার জন্য অধিক বিখ্যাত ছিলেন।

## জন্ম
তাঁর জন্মসন সম্পর্কে সূত্রসমূহ নীরব থাকলেও, তিনি নিজে বলেছেন: “আমি হজ করেছি, যখন আবদুল্লাহ ইবনে উমর মক্কায় ছিলেন, আর তখন নজদাহ আল-হারুরি-ও হজ করছিলেন।” ঐ ঘটনার সময়সন তাবারি ৬৮ হিজরি হিসেবে উল্লেখ করেছেন। সুতরাং অনুমান করা যায়, তাঁর জন্ম এর কিছু পূর্বে, এমন সময়ে হয়েছিল যে, তখন তিনি হজ করার উপযুক্ত ও ঘটনা বোঝার সক্ষমতা রাখতেন।

## সাহাবাদের সাক্ষাৎ
মুসা ইবনু উকবা ছিলেন ছোট তাবেঈদের একজন। তিনি অল্পসংখ্যক সাহাবির সাক্ষাৎ পেয়েছিলেন, যাঁদের মধ্যে ছিলেন আবদুল্লাহ ইবনে উমর, জাবের ইবনে আবদুল্লাহ এবং আনাস ইবনু মালিক ছিলেন। এছাড়া তিনি খালিদ ইবনু সাঈদ-এর কন্যা ও যুবায়ের ইবনু আল-আওয়ামের স্ত্রী উম্মু খালিদ হাদিস থেকে বর্ণনা করেছেন। আল-বুখারি ও আহমদ বিন হাম্বল তাঁর কাছ থেকে এই হাদিস বর্ণনা করেছেন:“আমি উম্মু খালিদ বিনতে খালিদকে বলতে শুনেছি, আমি এমন কাউকে পাইনি, যিনি রাসূলুল্লাহকে শুনেছেন, তিনি ছাড়া। তিনি বলেছিলেন: ‘আমি রাসূলুল্লাহ্‌কে কবরে আজাব থেকে আল্লাহর পানাহ চাওয়ার দোয়া করতে শুনেছি।তিনি অনেক প্রবীণ তাবেঈদেরও সাক্ষাৎ পেয়েছিলেন, যেমন: আলকামা ইবনু ওয়াকাস আল-লাইথি, আবু সালামা ইবনু আব্দুর রহমান, সালিম ইবনু আব্দুল্লাহ ইবনু উমর, হামযা ইবনু আব্দুল্লাহ, আবদুর রহমান আল-আ‘রাজ, নাফি ইবনু জুবাইর, নাফি মাওলা ইবনু উমর, উরওয়াহ ইবনু যুবায়ের, ইকরিমাহ মাওলা ইবনু আব্বাস, ইবনু শিহাব আয-জুহরি, আবু যিনাদ আব্দুল্লাহ ইবনু যাকওয়ান, মুহাম্মাদ ইবনু আল-মুনকাদির, ও আতা আস-সুলামী। তিনি আবদুল্লাহ ইবনু দিনার, মুহাম্মাদ ইবনু ইয়াহইয়া ইবনু হাব্বান ও হামযা ইবনু আব্দুল্লাহ থেকেও হাদিস বর্ণনা করেছেন।

## রচনাসমূহ
তাঁর রচনার মধ্যে কেবল আল-মাগাযি নামক গ্রন্থটির উল্লেখ পাওয়া যায়, যা এই শাস্ত্রে প্রাচীনতম রচনাগুলোর মধ্যে অন্যতম। গ্রন্থটির মূল পাণ্ডুলিপি ইসলামি ঐতিহ্যের অনেক কিছু হারিয়ে যাওয়ার সাথে সাথে হারিয়ে যায়। তবে অধ্যাপক মুহাম্মাদ বাক্‌শিশ একে বিভিন্ন সূত্র থেকে সংকলন করে প্রকাশ করেন। পরবর্তীকালে গ্রন্থটির একটি পূর্ণসংস্করণ তাঁর ভাইপো ইসমাঈল ইবনু ইবরাহিম ইবনু উকবা আল-মাতরাকি-এর বর্ণনায় পাওয়া যায় এবং তা মুহাম্মাদ আত-তাবারানি, সদস্য, মরক্কোর উচ্চতর ইসলামি পরিষদের তত্ত্বাবধানে প্রকাশিত হয়।

## আলেমদের প্রশংসা
মুসা ইবনু উকবা ও তাঁর মাগাযির কিতাব প্রসঙ্গে বহু আলেম প্রশংসা করেছেন। মালিক ইবনে আনাস বলেছেন: “তোমরা সেই সৎ ব্যক্তি মুসা ইবনু উকবার মাগাযি পড়, এটি আমাদের কাছে সবচেয়ে নির্ভরযোগ্য।” অন্য বর্ণনায় বলেন: “তাঁর মাগাযি পড়, কারণ তিনি বিশ্বস্ত।” ইমাম শাফেয়ী বলেন: “তাঁর গ্রন্থের মতো নির্ভরযোগ্য মাগাযি আর নেই, যদিও তা ছোট, এবং অন্যদের বইয়ের মতো অতিরঞ্জিত নয়।” সুফিয়ান ইবনু উয়ায়না বলেন: “আমি কেবল মুসা ইবনু উকবার জন্য মদিনায় যেতাম, তিনি মারা যাওয়ার পর মদিনা যাওয়া বন্ধ করে দিই।”

ইমাম আয-যাহাবি বলেন: “তিনি বিশ্বস্ত, নির্ভরযোগ্য ও অধিক হাদিস বর্ণনাকারী ছিলেন।” ইমাম নববি বলেন: “আলেমগণ তাঁর উপর একমত যে, তিনি বিশ্বস্ত। তাঁর থেকে আল-বুখারি ও মুসলিম হাদিস বর্ণনা করেছেন।” তিনি আরও বলেন: “ছোট তাবেঈদের মধ্যে তিনি একজন নির্ভরযোগ্য রাবি।” ইবনে হাজার আসক্বালানী বলেন: “তিনি বিশ্বস্ত, ফকীহ ও মাগাযির বিষয়ে ইমাম ছিলেন।”

## মৃত্যু
সকল সূত্র একমত যে, মুসা ইবনু উকবা ১৪১ হিজরিতে মদিনায় ইন্তিকাল করেন এবং সেখানেই দাফন করা হয়। পরবর্তী সময়ে মূসা ইবনে উকবা সারা পৃথিবীতে একজন সীরাত লেখক হিসাবে জনপ্রিয়তা লাভ করে।

## তথ্যসূত্র

বিষয়শ্রেণী:৬৭৫-এ জন্ম
বিষয়শ্রেণী:৭৫৮-এ মৃত্যু
বিষয়শ্রেণী:৭ম শতাব্দীর আরব ব্যক্তি
বিষয়শ্রেণী:৮ম শতাব্দীর আরব ব্যক্তি
বিষয়শ্রেণী:ইসলাম-জীবনী বিষয়ক অসম্পূর্ণ নিবন্ধ
বিষয়শ্রেণী:তাবেয়ী
বিষয়শ্রেণী:৮ম শতাব্দীর আরবি ভাষার লেখক